Hefin David

Gwleidydd Llafur Cymru oedd Hefin Wyn David (13 Awst 1977 – 12 Awst 2025). Roedd e'n Aelod o'r Senedd dros etholaeth Caerffili. Roedd hefyd yn gynghorydd ar Gyngor Bwrdeistref Caerffili dros ward Catwg Sant.

Addysg
Roedd gan David BScEcon mewn Economeg a Gwleidyddiaeth, MScEcon mewn Polisi Ewropeaidd o Brifysgol Caerdydd, PGCE o Brifysgol Cymru, Casnewydd a PhD o Brifysgol Swydd Gaerloyw. Darlithiodd mewn Ymddygiad Cyfundrefnol a Rheolaeth Adnoddau Dynol ym Mhrifysgol Fetropolitan Caerdydd.

 Gyrfa wleidyddol 
Dewiswyd David fel ymgeisydd newydd Llafur Cymru dros etholaeth Castell-nedd ar gyfer etholiad Cynulliad Cenedlaethol Cymru 2016 yn dilyn ymddeoliad yr aelod blaenorol Jeff Cuthbert. Ar 5 Mai 2016, cafodd ei ethol yn Aelod Cynulliad; derbyniodd 9,584 o'r 27,1153 pleidlais a fwriwyd (35.3%).

 Bywyd personol a marwolaeth 
Roedd ganddo ddau o blant gyda'i gyn-wraig, Anna. Roedd yn bartner i Aelod Senedd Cwm Cynon, Vikki Howells.

Bu farw ar 12 Awst 2025, yn 47 mlwydd oed. Galwyd yr heddlu i gyfeiriad ym mhentref Nelson yng Nghaerffili ar nos Fawrth. Cafodd ei gadarnhau'n farw gan barafeddygon y gwasanaeth ambiwlans yn y fan a'r lle, a nid oedd ei farwolaeth yn cael ei thrin fel un amheus.

Ar 26 Awst 2025, cadarnhaodd Llys Crwner Gwent fod rhaid aros am adroddiad tocsicoleg er mwyn pennu achos y farwolaeth, a chynhelir cwest llawn i'w farwolaeth ym mis Ebrill 2026. Wrth agor y cwest, cofnododd y Crwner Caroline Saunders mai hunanladdiad oedd achos ei farwolaeth, gyda'r achos meddygol wedi ei gofnodi fel crogi.

Cynhaliwyd ei angladd ar 1 Medi 2025 a daeth cannoedd o bobl i'r gwasanaeth yn Eglwys St Catwg, Gelli-gaer yn Sir Caerffili. Arweinwyd y gwasanaeth gan y Parchedig Gary Powell ac roedd nifer o bobl wedi ymgynnull y tu allan yn gwrando ar y gwasanaeth drwy uchelseinydd. Daeth y gwasanaeth i ben gyda'r gân I Bob Un Sy'n Ffyddlon, cyn i'r gwasanaeth symud i Amlosgfa Thornhill.

 Cyfeiriadau 

Categori:Aelodau Cynulliad Cenedlaethol Cymru 2016–2021
Categori:Aelodau Senedd Cymru 2021-2026
Categori:Genedigaethau 1977
Categori:Gwleidyddion yr 21ain ganrif o Gymru
Categori:Gwleidyddion y Blaid Lafur (DU)
Categori:Marwolaethau 2025